**VITENPARKENS VENNER (VV)**

**Årsmelding for 2014**

**Nye vedtekter og nytt navn på foreningen**

På årsmøtet i Norsk landbruksmuseums Venner (NLMV) 27. mars 2014, med 24 medlemmer til stede, ble foreningens navn endret til Vitenparkens Venner. Nye vedtekter for foreningen og øvrige vedtak var enstemmige. Disse endringene representerer en videreføring av Norsk Landbruksmuseums venner, som ble stiftet 12. mars 1997 og der vedtektene sist ble endret 20. februar 2003. Vedtektsendringen ble gjennomført etter en grundig prosess basert på forslag fra styret 9. desember 2013. På årsmøtet ble det gjort endringer i styrets forslag til vedtekter basert både på skriftlige og muntlige forslag til årsmøtet.

**Oppnevning av æresmedlemmer**

På årsmøtet 27. mars 2014 ble det kunngjort at styret i samsvar med § 4, ledd i) i vedtektene for NLMV, i møte 5. mars 2014 hadde gjort vedtak om å utnevne: Arne Ellingsberg, Kristian Kaus og Ole Bernt Olsen til æresmedlemmer i foreningen. I styrets begrunnelse ble det framholdt at disse tre var avgjørende for å få sluttført arbeidet med bygging av Norsk Landbruksmuseums nybygg i 1976-77. Kristian Kaus og Arne Ellingsberg fikk overrakt æresmedlemskapet under årsmøtet. Ole Bernt Olsen fikk overrakt æresmedlemskapet på et særskilt arrangement samme dag, der også Kaus og Ellingsberg deltok.

**Styrets sammensetning mv.**

På årsmøtet 27. mars 2014 ble det gjort følgende valg:

Styreleder: Per Harald Grue funksjonstid til 2015

Styremedlemmer: Elisabeth Lie funksjonstid til 2016

 Bonsak Hammerås funksjonstid til 2015

 Maigull Appelgren funksjonstid til 2016

 Arne Oddvar Skjelvåg funksjonstid til 2015

 Gry Skjeseth funksjonstid til 2016

Varamedlem: Jon Fredrik Hanssen funksjonstid til 2016

Vitenparkens styre har oppnevnt Per Olav Skjervold som styremedlem med Ida Vesseltun som varamedlem. Styret har utpekt Arne Oddvar Skjelvåg som nestleder med ansvar for å koordinere prosjektet knyttet til landbrukets vitenskapshistorie på Campus Ås, Gry Skjeseth ble valgt som sekretær og Maigull Appelgren som kasserer. Jon Fredrik Hanssen har koordinert foreningens dugnadsarbeid. Styret i NLMV/VV har i 2014 hatt sju møter og behandlet 63 saker. Varamedlem møter fast på styremøtene.

Som revisor ble valgt: Steinar Husby funksjonstid til 2015

Som valgkomité ble valgt: Olav Haugdahl funksjonstid til 2015

 Finn Måge funksjonstid til 2016

Oluf Aalde funksjonstid til 2017

**Medlemmer og kontingent**Medlemskontingenten i 2014 har vært 150 kr. På årsmøtet 27. mars 2014 ble det bestemt ikke å øke kontingenten for 2015. Styret fikk samtidig fullmakt til å fastsette kontingent for familiemedlemmer. Styret har satt kontingenten for familiemedlemmer til 100 kr.

Styret har vedtatt at kontingenten for familiemedlemmer som er innmeldt i 2014 gjelder både for 2014 og 2015. Videre er vedtatt at nyinnmeldte medlemmer etter 1. oktober ikke betaler kontingent påfølgende år.

Det er gjort avtale med Vitenparken om at medlemmene i Vitenparkens Venner får rabatt ved deltakelse på Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon. Ved årsskiftet 2014/2015 er det registrert 97 betalende medlemmer (104 ved forrige årsskifte).

**Deltakelse i styret for Vitenparken**Styreleder har møtt som observatør i styret for Vitenparken. Som observatør har Vitenparken Venners representant tale og forslagsrett, men ikke stemmerett.

**Rammeavtale mellom VV og Vitenparken/Stiftelsen Norsk Landbruksmuseum**På årsmøtet i NLMV 4. april 2013 ble det gitt tilslutning til utkast til rammeavtale med enkelte merknader. På dette grunnlag er rammeavtalen inngått og undertegnet av de to samarbeidende parter. Samarbeidet er videreført i 2014 og har vært knyttet til prosjektet landbrukets vitenskapshistorie og i noen grad dugnadsarbeid.

Arbeidet med prosjektet landbrukets vitenskapshistorie har kommet i gang for fullt i 2014. Det er opprettet historiske utvalg ved IHA og IKBM. Arne Oddvar Skjelvåg og Per Harald Grue deltar i disse utvalgene. Sammen med Vitenparken ble det utarbeidet en plan for virksomheten i 2014, med et budsjett på 210 000 kroner. Planen omfatter blant annet innkjøp av faglig konsulenthjelp fra Folkemuseet. Det vises til særskilt rapport om arbeidet som følger årsmeldingen som vedlegg 1.

**Møter og arrangementer.**Sammen med Vitenparken ble det 3. september 2014 arrangert skuronndag for femteklassene ved Åsgård skole.

I samarbeid med Pensjonistakademiet arrangerte vi utferd til Eidsvoll 28. mai 2014.

Foreningen deltok aktivt i planleggingen var medarrangør av festarrangementet 4. mars 2014 om Christian Magnus Falsen og grunnloven.

VV var sammen med Vitenparken og IKBM arrangør for det vitenskapshistoriske arrangementet ‘Jarlsbergopplevelser’ med Vitensmak 12. november 2014.

Høsten 2014 arrangerte vi i samarbeid med Vitenparken 4 opplegg for barn. IDA!!!!!!!

**Film-materialet fra Landbrukets Film- og billedkontor**Sammen med Vitenparken har VV arbeidet med å gjøre film-materialet fra Landbrukets Film- og billedkontor, nå deponert i Nasjonalbiblioteket, tilgjengelig og digitalisert. Foreningen har gjort en særskilt utredning av spørsmålet og hatt kontakt med Nasjonalbiblioteket og forlaget Vigmostad og Bjørke.

Det har vært en positiv utvikling i saken, og vi regner med at de første filmene blir digitalisert i løpet av 2015, og at materialet kan stilles til disposisjon for Vitenparken/VV til ikke-kommersielle formål.

**Regnskap**Foreningen hadde i 2014 kontingent-inntekter på 14 494,- kr og utgifter på 8 237,- kr. Overskuddet er 7 257,- kr. VV har pr 31.12.2014 en egenkapital på 61 363,- kr inkl. renteinntekter**.**

**Styrets oppsummering**
Året 2014 er andre driftsår etter omorganiseringen av Vitenparken/Stiftelsen Norsk Landbruksmuseum. Samlet sett er styrets vurdering at den nye institusjon har fått en god start. Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold er oppnevnt som medlem av styret vårt. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Året 2014 er første år etter omorganiseringen av NLMV til Vitenparkens Venner. En del medlemmer har falt fra, men nye er også kommet til. Selv om medlemstallet har gått litt ned, er styrets vurdering at det ligger til rette for en klar medlemsvekst i årene som kommer. Med en positiv utvikling av Vitenparken med betydelig vekt på det vitenskapshistoriske arbeidet og etablering av et Vitensenter.

Vitenparken har stått og står overfor store utfordringer. I utkast til statsbudsjett for 2015 foreslo Regjeringen å redusere tilskuddet til Vitenparken med 1 mill kr. VV deltok aktivt i arbeidet med å få endret dette forslaget. Dette arbeidet førte fram til et positivt resultat.

I Vitenparkens styre har det blitt arbeidet med et opplegg for å utvikle et Vitensenter knyttet til Vitenparken. Det opplegg som styret har vedtatt, har på en tilfredsstillende måte innarbeidet de forslag som styreleder har fremmet som observatør i Vitenparkens styre. VV mener at det vedtatte opplegget for et opplevelses- og vitensenter legger et godt grunnlag for støtte fra eksterne finansierings- og samarbeidspartnere og for økt frivillig innsats.

Ved behandling av Vitenparkens budsjett for 2015 sto styret i Vitenparken overfor en meget krevende budsjettbehandling. Selv om bevilgningen fra Landbruks- og matdepartementet til Vitenparken ble opprettholdt, er det uendrede bevilgninger fra NMBU og delvis redusert prosjektstøtte fra andre. Budsjettet for 2015 gir derfor meget begrensede muligheter til å videreutvikle Vitenparken både faglig og økonomisk.

 VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet.

VV viser til samarbeidsavtale og intensjonsdokumenter mellom Vitenparken og NMBU fra 2012 og 2013, og den nytte Vitenparken og et vitensenter med ekstern støtte vil gi universitetet og Campus Ås på kort og lang sikt. VV mener en sterkere oppfølging fra NMBU må til for å realisere et Vitensenter. En slik sterkere oppfølging mener VV må omfatte en helhet med kjøp av tjenester, en langsiktig avtale om bruk av bygninger og arealer og forpliktende, faglig samarbeid. Den viktigste flaskehalsen for videreutvikling av Vitenparken er å få styrket den faglige kompetansen og den faglige aktiviteten.

I 2015 er hovedoppgaven for Venneforeningen å få videreført samarbeidet med Vitenparken og NMBU. En viktig oppgave for foreningen er å øke medlemstallet og vår aktivitet, særlig knyttet til det vitenskapshistoriske prosjektet. Vi mener det videre er viktig at NMBU og de øvrige vitenskapelige institusjonene ved Campus Ås i større grad gir Vitenparken faglig og økonomisk støtte.

Ås 10. februar 2014

Per Harald Grue Arne Oddvar Skjelvåg Gry Skjeseth

Bonsak Hammerås Elisabeth Lie Maigull Appelgren

Vedlegg 1.

**Vitenskapsprosjektet- statusrapport pr. 15.1.2015**

Per Harald Grue og Arne Oddvar Skjelvåg

 **Generelt**

Prosjektet er basert på avtale mellom Vitenparken og Vitenparkens Venner (VV). I styret i VV har nestleder Arne Oddvar Skjelvåg hovedansvaret for prosjektet. Per Harald Grue deltar på de viktigste møtene. Prosjektet hadde for 2014 et budsjett på 210 000,- kr, hvorav 199 062,-kr ble disponert av Venneforeningen gjennom Vitenparken.

Skjelvåg har i september deltatt på grunnkurs for bruk av den nasjonale museumsdatabasen Primus, og i november har Arne Stuanes (IPM) og Jon Fredrik Hanssen (IKBM) deltatt på samme kurset. Det arbeides med å knytte datakyndig ekspertise til videre arbeid med innlegging av informasjon om innsamla gjenstander i Primus.

Det har i høst endelig blitt et første gjennombrudd i bruk av Primus. Her er en oversikt over registrerte funn:

|  |  |  |
| --- | --- | --- |
| Institutt, avdeling | Antall registreringer | Antall registreringer med bilde |
| IHA | 215 | 203 |
| IKBM | 284 | 140 |
| IPM | 426 | 380 |
| IMT | 1010 | 620 |
| INA | 492 |  |
| IØR | 8 | 6 |
| LTI | 202 | 191 |
| SKP | 11 | 0 |
| Cirkus | 361 | 216 |
| Sem | 506 | 2 |
| Uten instituttregistrering | 222 | 212 |
| Sum | 3737 | 1970 |

1. **Vitenskapshistoriske utvalg ved IHA og IKBM**

Det vitenskapshistoriske utvalget ved IHA ledes av instituttleder Torstein Steine. Utvalget har hatt fem møter i 2014, seinest 6. november. En plan for seminar om opphavet til laksenæringen er kommet lengst. Notater om ‘Kunnskapsutvikling og – overføring til næringa i storfe og gris’ og om ‘Ernæring og fôr – sentrale områder i husdyrforskningen’ er utarbeidet med tanke på framtidige seminarer.

Fotografering og dokumentasjon av alle husdyranlegg som vil bli sanert eller ombygd i 2015, er avsluttet i sommer. Teksting av bildene er planlagt å skje våren 2015 når fotografen er ferdig med sin farspermisjon.

Det er bestemt å holde et vitenskapshistorisk seminar tidlig i 2015 for å dokumentere historien om den forskningsmessige basis for utviklingen av laksenæringen. Per Olav Skjervold har gått inn i gruppa. Det er videre bestemt at FOU-miljøene ved NVH/VI vil bli koblet inn. Det planlegges et seminar, en enkel utstilling og utarbeides et hefte som forteller historien.

Ved IKBM ledes det vitenskapshistoriske utvalget av instituttleder Are Halvor Aastveit. Utvalget har hatt tre møter i 2014 og har lagt en konkret plan for det videre arbeid. Det er gjennomført et videointervju med den siste vandrelærerinne i smørproduksjon, Gerd Nelly Tufto, ved Roger K. Abrahamsen og Jon Fredrik Hanssen. Noe redigering av det 2,5 timers lange intervjuet gjenstår.

Sammen med IHA (Steine/Abrahamsen) planlegges det intervjuer med to eldre fagpersoner innen meieribruk og husdyrveiledning om oppgavene til den tradisjonelle kontrollassistenten.

Det vitenskapshistoriske seminaret «Jarlsbergopplevelser» ble holdt 12. november. Dette var et fellesarrangement mellom Vitenparken, VV og IKBM. Det ble kombinert med Vitenparkens konsept «Vitensmak» i samarbeid med TINE, Arcus og Aass Bryggeri. Arrangementet ble meget vellykket med 55 deltagere på seminaret og 60 på Vitensmak.

Spørsmålet om bevaring og digitalisering av vitenskapelig litteratur ved flere av instituttene på NMBU er påtrengende. Her er det mangel på system, mangel på fornuftig arbeidsdeling og viktige verdier er i ferd med å gå tapt. Emnet ble på nytt drøftet med Universitetsbiblioteket ved NMBU 11. november, hvor også instituttlederne Aastveit og Steine deltok. Det synes nå å være en større mulighet for å komme i gang med dette arbeidet. Biblioteket, IKBM og Venneforeningen er enige om å danne et spleiselag for å dra arbeidet i gang, og IKBM vil være første institutt til å ta et tak. Rosvoll ved biblioteket har meldt tilbake at Dag Guttormsen har sagt seg villig til å lede et slikt arbeid. Tiltaket trenger ennå oppfølging fra prosjektet.

1. **Andre vitenskapshistoriske utvalg**

Det vitenskapshistoriske utvalget ved IMT med en aktivitet siden 1994 er fortsatt i full gang med sine oppgaver. Skjelvåg er blitt invitert til å ta del i utvalgets møter og etter hvert av utvalget sjøl gjort til medlem der. Den formelle tilknytningen til instituttet har opphørt for mange år siden. På utvalgets møte 15. januar 2015 ble det uttrykt et klart ønske om at det vitenskaps-historiske prosjektet i samråd med utvalget tar et initiativ overfor instituttledelsen om en formalisering av tilknytningen mellom utvalget og instituttet.

Det faghistoriske utvalget ved IPM (IPV og IMV) er opprettholdt som felles utvalg for nåværende Institutt for miljøvitenskap (IMV) og Institutt for plantevitenskap (IPV). Skjelvåg er leder av dette utvalget, som i mesteparten av 2014 har vært lite aktivt på grunn av problemene med tilgangen til museumsdatabasen Primus.

På slutten av året har utvalget arbeidet intensivt med gjennomgang av de registrerte gjenstandene. Formålet er å kategorisere enkeltgjenstandene med sikte på: 1) bevaring og fullstendig dokumentasjon med bilde og omtale i Primus, 2) registrering av bilde og omtale i Primus og gjenstanden blir kassert, eller 3) kassering uten noen registrering i Primus. Dette arbeidet fortsetter i 2015.

Tilsvarende arbeid ved IHA vil bli satt i gang i januar 2015. Ved IKBM skal det først gjennomføres en grovsortering av ikke-registrerte gjenstander og fotografering av dem som ikke sorteres fra.

Ved IPM er det fra før skrevet omtaler av de fleste registrerte gjenstandene med sikte på innlegging i Primus. Det er utsikter til at slik innlegging kan skje maskinelt, men det vil kreve noe tilrettelegging av tekstfiler og innleie av programmering.

Det har ikke vært kapasitet til møter med de øvrige instituttene utenom NMBU om det vitenskapshistoriske arbeidet i løpet av høsten.

1. **Materialet fra Landbrukets Film- og billedkontor**

Even Bratberg har vært engasjert for å vurdere materialet fra det tidligere Landbrukets Film- og billedkontor. Han har besøkt Nasjonalbiblioteket i Mo i Rana og levert en rapport fra besøket. Det ligger godt til rette for et samarbeid med Nasjonalbiblioteket om digitalisering og bruk.

Det er holdt møter med Nasjonalbiblioteket om rettighetsspørsmål. Forlaget Vigmostad og Bjørke som har overtatt rettighetene til Landbruksforlaget og var ‘siste eier’, har muntlig sagt at de vil overføre sine rettigheter til Vitenparken vederlagsfritt. Det gjenstår ennå å avklare hvilke rettigheter Landbruksfilm AS hadde i de filmene de i sin tid produserte. Nasjonalbiblioteket, som arbeider med dette, har tidligere erfaring for at slikt arbeid kan ta noe tid.